Героез уж пыр возьматыса гожъян удмурт литератураын тужгес азинскемын. Котькуд вакытэ солэн куронъёсыз пӧртэмесь вал. Проза ӝужан вакытэ писательёс крестьян калык пӧлысь потэм но гуртэз выльдон понна нюръяськись муртьёсты возьматылӥзы. Собере калыклэсь висъяськытэк ужась, вордӥськем музъемзэ гажась муртлы саклык висъяны одъязы. Огшап ортчыса, югдур воштӥськиз: ӟеч произведениосын герой удысуженыз (профессиеныз) пырак валчеяськемын вал, калык но кун сое ужын басьтэм вормонъёсызъя дунъязы. 1960—90-тӥ аръёсы удмурт гожъяськисьёс пӧлысь Семён Самсонов лыдӟисьёслы тужгес тодмоез луэ. Геннадий Красильников огъёзэз сямен ик, со но литературае «оттепель» шуон вакытэ вуиз ке но, гожъямъёсыныз «застой» дыре но выльдӥськонлэн нырысетӥ аръёсаз тодмогес луиз. 1970-тӥ аръёслэн шоразы Семён Самсонов удмурт литератураын одӥгез валтӥсь писатель вал ини, книгаосаз ас вакытысьтыз лэчыт югдуръёсты возьматыны тыршиз.